Ritratt meħud minn filmat  Read in English . Isem id-Dar tal-Providenza tassew għamel sens is-sena li għaddiet, billi d-donazzjonijiet li ngħataw lid-Dar wara s-sajf pattew għall-effetti qarsa li kellha l-pandemija fuq id-Dar. "Minkejja l-pandemija nistgħu ngħidu li l-Providenza t'Alla ma naqsitniex," qal Fr Martin Micallef, id-Direttur tad-Dar. Din kienet waħda mir-riflessjonijiet ta' Fr Martin fil-kontribut tiegħu fir-rapport annwali tad-Dar tal-Providenza li ġie ppreżentat lill-Arċisqof Charles Scicluna din il-ġimgħa. Id-Dar tal-Providenza tipprovdi servizzi residenzjali lil 110 persuni li għandhom diżabbiltà fiżika jew intellettwali. 89 minn dawn joqogħdu fil-faċilitajiet tad-dar fil-limiti tas-Siġġiewi: Villa Monsinjur Gonzi, Villa Papa Giovanni u Villa Papa Luciani. Il-21 l-oħra joqogħdu f'erbat idjar fil-komunità li tamministra d-Dar: Żerniq fis-Siġġiewi, Akkwarell fil-Qawra, Dar Pirotta f'Birkirkara u Shalom fiż-Żurrieq. Id-Dar għandha 231 impjegat full-time u 70 part-time, megħjuna minn 230 voluntier reġistrat, avolja l-pandemija llimitat sehem il-voluntiera. Ħidmet id-Dar tal-Providenza "Allaħares ma kinitx id-Dar tal-Providenza għal ħuti" Minkejja l-limitazzjonijiet finanzjarji li ġabet magħha l-pandemija, is-sena li għaddiet tlestew ix-xogħlijiet fuq il-ħames dar fil-Balluta, Tas-Sliema. Dar Żerniq ġiet rinovata, inbidlet il-kċina f'Dar Pirotta, ġew aġġornati s-sistemi tal-informatika u ġie ffirmat ftehim kollettiv ġdid mal-impjegati. Madankollu, minkejja dan ix-xogħol kollu li sar, il-pandemija affettwat ħidmet id-Dar mhux ftit. Ir-restrizzjonijiet tal-Covid-19 żiedu l-ispejjeż, li ammontaw għal €150,000 s-sena li għaddiet. Dan sabiex titħares saħħet ir-residenti u l-impjegati. Imma agħar minn hekk – minħabba r-restrizzjonijiet tħassru ħafna attivitajiet ta' ġbir ta' fondi, inkluż il-maratona annwali tal-futbol li fiha, fl-2019, inġabru €687,795. Fr Martin jirrakkonta… Il-ħidma ma' persuni b'diżabbiltà: l-esperjenza tad-Direttur tad-Dar tal-Providenza Għalhekk, f'Lulju tal-2020, id-Dar tal-Providenza nediet kampanja ġdida ta' ġbir ta' fondi, bl-isem Sabiħ Li Tagħti, u hekk reġgħu bdew deħlin id-donazzjonijiet. Għadd ta' benefatturi inkludew lid-Dar tal-Providenza fit-testment tagħhom, id-Dar irċeviet għotja ta' miljun ewro mingħand il-Gvern u ġabret rekord ta' €2.5 miljun fil-maratona annwali tal-1 ta' Jannar, u dan kollu għen biex id-Dar tibqa' tfendi. L-għajnuna tal-Gvern Allokazzjoni ta' €1 miljun għall-Caritas, id-Dar tal-Providenza u l-MCCF Lil hinn minn dawn il-ħafna sforzi biex id-Dar tal-Providenza tkompli tgħin lin-nies, il-pandemija kellha prezz uman ukoll, billi affettwat b'modi differenti lin-nies, mhux b'inqas lir-residenti tad-Dar. Dan peress li ma setgħux isiru żjarat minn qrabathom għal xi żmien, meta r-restrizzjonijiet kienu ħorox għax l-imxija tal-Covid-19 kienet fl-eqqel tagħha. Għalhekk, kull resident ġie provdut bi smartphone sabiex ikun jista' jinżamm kuntatt virtwali mal-qraba. Kellhom jieqfu wkoll attivitajiet fuq barra, imma d-Dar tal-Providenza rat li tpatti għal dan billi torganizza iżjed attivitajiet għar-residenti tagħha fuq ġewwa. Is-sajf li għadda Jinġabru €512,870 b'risq id-Dar tal-Providenza